b'\n_START_ARTICLE_\nRiigi Infos\xc3\xbcsteemi Amet\n_START_PARAGRAPH_\nRiigi Infos\xc3\xbcsteemi Amet (l\xc3\xbchend RIA; ebakorrektselt Riigi Infos\xc3\xbcsteemide Amet) on majandus- ja kommunikatsiooniministeeriumi haldusalas tegutsev riigiamet, mis koordineerib riigi infos\xc3\xbcsteemi arendamist ja haldamist, korraldab infoturbega seotud tegevusi ja k\xc3\xa4sitleb Eesti arvutiv\xc3\xb5rkudes toimuvaid turvaintsidente. RIA konsulteerib avalike teenuste osutajaid, kuidas oma infos\xc3\xbcsteeme n\xc3\xb5uetekohaselt hallata ja teostab nende \xc3\xbcle j\xc3\xa4relevalvet. Lisaks on RIA Euroopa Liidu struktuuritoetuste rakendus\xc3\xbcksus. _NEWLINE_Vastavalt h\xc3\xa4daolukorra seadusele korraldab Riigi Infos\xc3\xbcsteemi Amet ulatusliku k\xc3\xbcberintsidendi \xc3\xbcleriigilist lahendamist._NEWLINE_Eestis k\xc3\xbcberturvalisuse eest vastutav Riigi Infos\xc3\xbcsteemi Amet on seisukohal, et Huawei seadmeid ei tohiks riigi enda tuumikv\xc3\xb5rkudes turvalisuskaalutlustel kasutada. Huawei seadmed on sattunud eesk\xc3\xa4tt USAs p\xc3\xb5lu alla seoses kahtlustega, et firma on liialt seotud Hiina valitsusega ja paneb nii ohtu kasutajate info. Huawei juhtkond on eitanud, et nad kasutajate andmeid kuidagi kuritarvitaks v\xc3\xb5i oleks s\xc3\xbcsteemidesse tagauksi loonud._NEWLINE_Alates jaanuarist teeb RIA j\xc3\xa4relevalvet usaldusteenuse \xc3\xbcle. Nende kohustus on usaldusteenuste jaoks anda v\xc3\xa4lja tegevuslube, kvalifitseeritud staatusi, hallata usaldusnimekirja ning teha j\xc3\xa4relevalvet teenuse osutamise \xc3\xbcle. Kolm p\xc3\xb5hilist usaldusteenust on digitaalne allkirja teenus, aja- ja digitempli teenus. Eestis pakub usaldusteenuseid SK ID Solutions AS ja ajatempli teenust osutab veel GuardTime AS.\n_START_SECTION_\nAjalugu\n_START_PARAGRAPH_\n1990. aasta detsembris moodustati Riigikantselei haldusalas Eesti Informaatikafond (EIF), mis oli aasta varem moodustatud Eesti Informaatikan\xc3\xb5ukogu t\xc3\xb6\xc3\xb6organ. 1996 korraldati Eesti Informaatikafond \xc3\xbcmber Eesti Informaatikakeskuseks. 2003. aasta mais loodi Eesti Informaatikakeskuse ja Riigihangete Keskuse liitmisel Riigi Infos\xc3\xbcsteemide Arenduskeskus (RIA) ja 1. juunil 2011 sai Riigi Infos\xc3\xbcsteemide Arenduskeskusest Riigi Infos\xc3\xbcsteemi Amet.'